FI Euroopan unionin virallinen lehti C 61/26

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2016/C 61/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”AGNEAU DE PAUILLAC”

EU-nro: FR-PGI-0105-01316–24.2.2015

SAN ( ) SMM ( X )

1. Hakijaryhmä ja oikeutettu etu

Association de ľAgneau de Pauillac Route de Labarthe 33190 Gironde-sur-Dropt FRANCE P. +33 556711445 Faksi: +33 556711692 Sähköposti: agneaudepauillac@eleveursgirondins.fr

Yhdistys koostuu tuotantoketjun alkupään kollegiosta, johon kuuluu kolme osuuskuntaa, ja tuotantoketjun loppupään kollegiosta, johon kuuluvat tukkujakelijoiden, vähittäiskauppiaiden ja ravintoloitsijoiden edustajat. Näin ollen yhdistyksellä on oikeus pyytää tuote-eritelmän muuttamista.

2. Jäsenvaltio tai kolmas maa

Ranska

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☒ Alkuperätodisteet — ☒ Tuotantomenetelmä — ☐ Yhteys maantieteelliseen alueeseen — ☒ Merkinnät — ☒ Muut (hakija, tuotetyyppi, maantieteellisellä alueella tapahtuva tuotantovaihe, yhteyttä alkuperään käsittelevään tekstinkohtaan tehtävät muutokset, sertifiointielimen yhteystiedot, kansalliset vaatimukset)

4. Muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Hakijaryhmän syyt muutoksille

Muutoshakemus on tehty vastamaan alalla tapahtuneeseen tekniseen ja taloudelliseen kehitykseen. Etenkin maantieteellisen alueen tärkeimmän teurastamon sulkeminen on johtanut muutoksiin.

5.1 Tuotteen kuvaus

Tämän kohdan teksti on tarkistettu seuraavilta osin:

Muutetaan teurastusikä 75 päivästä 80 päivään

Muutos on seurausta siitä, että ruhoa ei enää punnita sisälmysten kanssa (ks. kohta 5.3 Tuotantomenetelmä – teurastus), sillä tämä punnitsemistapa on kielletty 24. huhtikuuta 2001 annetulla asetuksella, joka koskee lampaanruhojen punnitsemista ja merkitsemistä. Sisälmykset painavat noin 1 kilon. Näin ollen karitsa, joka sisälmyksineen punnittaessa painoi 11 kilogrammaa, painoi todellisuudessa noin 10 kilogrammaa, joka on Agneau de Pauillac -lihan lihakkuutta koskeviin vaatimuksiin nähden riittämätön paino. Agneau de Pauillac -lihan lihakkuuden ja painon säilyttämiseksi kasvatuksen kestoa on pidennetty niin, että punnittaessa ilman sisälmyksiä karitsan ruhot painavat vähintään 11 kiloa.

Lisätään kasvatustapa: kasvatettu lampolassa

Tämä tieto esiintyi entisessä tuote-eritelmässä tuotantomenetelmää käsittelevässä kohdassa. Muutoksella yhdistetään nämä kaksi kohtaa ja siirretään yksi Agneau de Pauillac -lihan erityispiirre tähän tuote-eritelmän kohtaan.

Lisätään rasvaisuusluokka 3

Rasvaisuusluokka 3 on lisätty. Agneau de Pauillac -lihan tulee olla rasvaisuusluokaltaan 2 tai 3. Nämä kaksi rasvaisuusluokkaa ovat laadukkaimmat luokat, ja ne kuuluvat 5-portaisen luokitusasteikon keskitasoon.

Tämä lisäys ei muuta ruhojen ulkonäöllisiä ominaisuuksia, ja molemmissa tapauksissa ruhoissa on nähtävissä hyvä rasvapitoisuus. EUROP-luokitteluasteikon mukaan ruhoissa on ohut tai kevyt kerros rasvaa ja lihakset erottuvat melko selvästi.

Lisätään rasvan väri ”vaaleanpunertava”

”Vaaleanpunertava” lisätään täydentämään rasvan väriä ”valkoinen”. Väri ”vaaleanpunertava” esiintyi entisessä tuote-eritelmässä valmistusmenetelmää käsittelevässä kohdassa. Muutoksella lisätään näiden kahden kohdan välistä johdonmukaisuutta.

Täydennetään tuotteen kuvausta yhdistämällä lihan aistinvaraiset ominaisuudet, kuten voimakas karitsan maku ja pehmeys, entisessä tuote-eritelmässä kuvattuihin fyysisiin ominaisuuksiin eli lihan väriin ja rasvan laatuun. Aistinvaraiset ominaisuudet liittyvät suoraan Agneau de Pauillac -karitsoiden tyypilliseen kasvatustapaan.

Lisätään erilaisia esille asettamisen tapoja

Entisessä tuote-eritelmässä ei kuvattu erilaisia tapoja, joilla tuote asetetaan esille. Nämä tiedot on lisätty, jotta varmistetaan johdonmukaisuus tuotantomenetelmää käsittelevän kohdan kanssa.

Lisätään tieto, että tuote asetetaan esille kuluttajapakkauksissa ja ilman sisälmyksiä.

Sisäelimet on jätetty pois SMM:n tiedoista.

5.2 Alkuperätodisteet

Tässä kohdassa esitetyt tiedot on tarkastettu, ja niitä on täydennetty. Jäljitettävyyteen liittyviä tietoja on täydennetty rekisterien ylläpitoon (karitsojen syntymä- ja terveystiedot) ja ilmoitusvelvollisuuteen (toimintaselvitys) liittyvillä tiedoilla.

Poikkeuksellisesti muulla kuin yksilöidyllä maantieteellisellä alueella sijaitsevia karjankasvattajia koskeva kohta, joka esiintyi tuote-eritelmässä, kun SMM-suoja myönnettiin, on poistettu, sillä tällaisia toimijoita ei enää ole. Tämä poikkeus myönnettiin joillekin karjankasvattajille, jotka eivät saaneet SMM-suojaa, koska maantieteellinen alue rajoittui hakemuksen käsittelyvaiheessa Gironden departementtiin.

5.3 Tuotantomenetelmä

Tekstiin on tehty useita muutoksia (uudelleenmuotoiluja, täsmennyksiä, kohtien siirtoja ja turhien kohtien poistoja).

Tuotantoketjua käsittelevä kohta on tarkastettu.

Seuraavia kohtia on täydennetty tai muutettu:

— Kasvatus

— Rotu

Lisätään siitokseen hyväksyttyjen uuhien ja pässien rotujen tarkka geneettinen kuvaus. (jäljempänä) Nämä rodut oli jo mainittu ”label rouge” -tuote-eritelmässä, joka aikaisemmin kuului Agneau de Pauillac -lihan SMM-suojaan. Nämä rodut on valittu, jotta Agneau de Pauillac -liha olisi lihakasta. Uuhet kuuluvat rotuihin, jotka ovat sopeutuneet karitsointiin luontaisen karitsointiajan ulkopuolella ja sopivat hyvin emoiksi, ja pässit kuuluvat liharotuihin, joiden ansiosta karitsat ovat lihakkaita.

SMM-suoja ”Agneau de Pauillac” on seuraavien rotujen risteymällä:

— uuhet kuuluvat maatiaisrotuihin tarasconnaise, lacaune viande ja blanche du Massif Central puhtaina tai ensimmäisen sukupolven risteyminä charollais, rouge de l’Ouest, suffolk tai berrichon du Cher -rodun kanssa.

— pässit kuuluvat liharotuihin berrichon du Cher, charollais, rouge de l’Ouest ja suffolk.

— Kasvatustapa

Säännöksiä, jotka määrittelevät makuupaikan koon eläintä (uuhi ja karitsa) kohti ja elintilan olosuhteet (vesi, ilmastointi, valo, syöttökaukalon pituus, juottoastioiden määrä, pakolliset kuivikkeet), on lisätty. Ritilälattiat on kielletty. Näiden säännöstöjen tarkoituksena on varmistaa eläinten hyvinvointi.

Agneau de Pauillac -karitsan kasvatuksen tärkeintä piirrettä, eli kasvatusta emon huomassa lammastilalla, ei muuteta.

— Ruokinta

Karitsan ruokintaan liittyviä olosuhteita ei muuteta. Karitsoiden pääasiallinen ravinnonlähde on emonmaito. Tuote-eritelmää on täydennetty korvikerehua koskevalla täsmennyksellä. Maidonkorvikerehun käyttö emonmaidon lisänä on kiellettyä, myös silloin, kun karitsa on adoptoitu. Karitsat, joita on ruokittu keinotekoisella juottorehulla tai joiden emo ei ole tuottanut emonmaitoa, eivät kuulu SMM-suojan piiriin, jotta SMM-lihan ominaisuudet pysyvät halutun kaltaisina.

Tuote-eritelmää on muutettu lisäravintoa koskevan rajoitteen osalta. Lisäravintoa saa olla vain 45 prosenttia karitsojen kokonaisravinnosta, jotta maito pysyy ensisijaisena ravinnonlähteenä. Säilö- ja paalirehun käyttö karitsojen ruokinnassa on kiellettyä, sillä rehulla voi olla negatiivinen vaikutus lihan makuun.

Emojen ruokinnan osalta tuote-eritelmää on täydennetty kuivarehua ja rehuomavaraisuuden prosentuaalista osuutta koskevilla täsmennyksillä. Omavaraisesti tuotetun rehun osuuden tulee olla kuiva-aineena mitattuna 75 prosenttia. Määräys koskee maantieteellisellä alueella toimivia karjankasvattajia, joilla on tarvittavat resurssit eläinten ruokkimiseksi ja jotka harjoittavat siitoskarjan laiduntamista vähintään seitsemänä kuukautena vuodessa.

Uuhien ja karitsoiden lisärehuun kuuluvista raaka-aineista on tehty lista, jotta eläinten ravinto olisi määritelty täsmällisemmin.

— Karitsoiden keräys ja kuljetus

Kun otetaan huomioon, että määräys, jonka mukaan teurastus tulee suorittaa maantieteellisellä alueella, on poistettu ja jotta kuljetusaika ja aika ennen teurastusta eivät olisi liian pitkiä, viiveajat on määritetty seuraavasti:

— kuljetusaika on enintään 8 tuntia,

— viive karjatilalta lähtemisen ja teurastuksen välillä on enintään 48 tuntia,

— kauttakulkukeskuksessa vietetty aika on enintään 24 tuntia.

Kauttakulkukeskuksessa karitsoja ruokitaan tässä tuote-eritelmässä kasvatukseen hyväksytyllä ravinnolla ja niillä on pysyvä juottopiste. Käytetyt kuivikkeet ovat kasviperäisiä. Karitsoiden olosuhteet ovat miellyttävät (pinta-ala, rauhallinen tunnelma).

Teurastamossa vietettyä aikaa koskevat samat säännökset.

Seuraavat määräykset on lisätty tuote-eritelmään: rauhoittavien aineiden antaminen ennen kuljetusta on kiellettyä ja kuljetusajoneuvot on pestävä ja desinfioitava kuljetuksen jälkeen.

— Teurastaminen

Tehdään seuraavat muutokset:

— teurastuserän keräämistä koskevia tietoja on täsmennetty, jotta varmistetaan eläinten lihakkuus ennen teurastusta;

— punnitsemiseen liittyvät tiedot on tarkastettu, mikä johtuu 24. huhtikuuta 2001 annetusta lampaanruhojen punnitsemista ja merkitsemistä koskevasta asetuksesta, joka kieltää karitsan punnitsemisen sisälmyksineen;

— ruhojen jäähdytystä koskevia tietoja on täsmennetty, jotta Agneau de Pauillac -lihan ominaisuudet säilyvät: — enintään 20 tunnin jäähdytys teurastuksen jälkeen, — lihojen sisälämpötilaa lasketaan vähintään 10 tunnin ajan.

— ruhojen luokituksia koskevia tietoja on täsmennetty: esivalinta ja lajittelu jäähdytyksen jälkeen, ruhoon tehtävien merkintöjen määrän muutos.

— Pakkaus ja paloittelu

Lisätään tieto, että tuote asetetaan esille kuluttajapakkauksissa ja ilman sisälmyksiä.

5.4 Merkinnät

Tämä kohta on täydennetty lailla säädettyjen vaatimusten mukaiseksi. Merkinnöissä tulee näkyä:

— Euroopan unionin SMM-tunnus graafisten ohjeiden mukaisesti,

— valvontaelimen nimi ja osoite.

5.5 Muut muutokset

Hakija

Kyseessä on muodollinen muutos. Kohtaan on jätetty vain hakijaryhmän yhteystiedot, joita ei muuteta.

Tuotelaji

Kyseessä on muodollinen muutos. Tuoteluokan nimitys 1.1 ”Tuore liha (ja muut eläimenosat)” on muutettu vastaamaan yleistä tuoteluokkien nimistöä.

Maantieteellinen alue

Koska alueella on vaikea pitää teurastuksessa käytettäviä välineitä ja etenkin koska Bordeaux’ssa sijaitseva pääteurastamo on suljettu, määräys, jonka mukaan teurastuksen on tapahduttava maantieteellisellä alueella, on poistettu.

Tuote-eritelmään on lisätty uusi kartta, johon maantieteellinen alue on merkitty. Kartta korvaa entisessä tuote-eritelmässä olleen kartan.

Yhteys alkuperään

Tätä kohtaa on muokattu. Tekstiin on tehty muutoksia, jotka eivät vaikuta sisältöön.

Kansalliset vaatimukset

Kohdassa ”Kansalliset vaatimukset” on otettu huomioon kansallisen lainsäädännön ja sääntelyn kehitys. Tiedot esitetään taulukossa, joka sisältää keskeiset valvottavat kohdat ja niiden arviointimenettelyt.

Sertifiointielimen yhteystiedot

Sertifiointielimen yhteystiedot on päivitetty.

YHTENÄINEN ASIAKIRJA

”AGNEAU DE PAUILLAC”

EU-nro: FR-PGI-0105-01316–24.2.2015

SAN ( ) SMM ( X )

1. Nimi/nimet

”Agneau de Pauillac”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.1 – Tuore liha (ja muut eläimenosat)

3.2 Kuvaus 1 kohdassa nimetystä tuotteesta

Agneau de Pauillac on vieroittamaton, korkeintaan 80 vuorokauden ikäinen karitsa, joka on kasvatettu emonsa huomassa ja jota on ruokittu pääasiassa emonmaidolla. Karitsa on kasvatettu lampolassa.

Agneau de Pauillac on seuraavien rotujen risteymä:

— Uuhet kuuluvat maatiaisrotuihin tarasconnaise, lacaune viande ja blanche du Massif Central puhtaina tai ensimmäisen sukupolven risteyminä charollais, rouge de l’Ouest, suffolk tai berrichon du Cher -rodun kanssa.

— Pässit kuuluvat liharotuihin berrichon du Cher, charollais, rouge de l’Ouest ja suffolk.

Agneau de Pauillac -karitsa on 11–15 kilogramman painoinen, se kuuluu EURO-lihakkuusluokkaan ja EUROP-luokitusasteikon rasvaisuusluokkiin 2 tai 3.

Agneau de Pauillac -lihan väri on vaalea. Rasva on valkoista tai vaaleanpunertavaa ja koostumukseltaan kiinteää. Liha on erittäin pehmeää ja rakenteeltaan hienosyistä, ja siinä maistuu vahva karitsan maku.

Agneau de Pauillac -liha asetetaan kaupan joko

— kokonaisena ruhona,

— paloiteltuna tai

— kuluttajapakkauksessa.

Sisäelimillä ei ole SMM-suojaa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Emojen ja karitsoiden lisäravinnossa voidaan käyttää ainoastaan seuraavia raaka-aineita:

— kuivattu rehu,

— viljojen jyvät ja niistä saatavat tuotteet,

— öljykasvien siemenet ja öljypitoiset hedelmät ja niistä saatavat tuotteet,

— palkokasvien siemenet ja niistä saatavat tuotteet,

— juurimukulat ja juurekset ja niistä saatavat tuotteet,

— muut siemenet ja hedelmät ja niistä saatavat tuotteet,

— sokerijuurikkaasta saatavat tuotteet,

— kasvirasva,

— kivennäisaineet.

Rapsirehu ei ole sallittu ainoana ravintona. Rapsirehun antaminen tai rapsilaitumella laiduntaminen saa kestää enintään kolme viikkoa.

Kielletään:

— liha-, luu- ja liha-luujauho sekä kaikki muut eläimistä, mukaan lukien lypsyeläimet, peräisin olevat proteiinit;

— eläinrasvat;

— antibiootit ja kotieläinjalostuksen lisäaineisiin kuuluvat kasvua edistävät aineet;

— urea.

3.3.1 Karitsoiden ruokinta

Karitsoiden ravinnonlähde on emonmaito.

Maidonkorvikkeen käyttö emonmaidon lisänä on kiellettyä, myös silloin, kun karitsa on adoptoitu.

Karitsoille voidaan antaa lisäravintoa. Lisäravinnon määrä ei saa ylittää 45:tä prosenttia kokonaisravinnosta. Lisäravinto valmistetaan tilalla tai ostetaan. Lisäravinnon tulee olla tasapainoinen tiiviste, jonka osuus saa olla 18 prosenttia kokonaisproteiinipitoisuudesta. Viljalisän osuus on 20 prosenttia ja rasvan osuus 5 prosenttia.

Lisäravinto koostuu pääosin viljoista seuraavien osuuksien mukaisesti: vähintään 50 prosenttia viljojen jyviä, joista enintään 15 prosenttia viljoista saatavia tuotteita.

Rehut voivat olla peräisin:

— luonnonniityiltä ja pihoilta,

— viljellyiltä niityiltä, joissa kasvaa heinä- ja palkokasveja,

— kerääjäkasveista: durra, rapsi, punajuurikas,

— rehuviljoista (ruis, kaura).

Säilö- ja paalirehun käyttö on kiellettyä.

3.3.2 Uuhien ruokinta

Emoja ruokitaan luonnonrehuilla laitumella tai lampolassa tai rehutiivisteillä.

Laidunajan on oltava vähintään seitsemän kuukauden pituinen.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Agneau de Pauillac -karitsa syntyy ja kasvaa emonsa kanssa maantieteellisellä alueella, joka on määritetty kohdassa 4.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Ennen punnitsemista kaikki Agneau de Pauillac -ruhot asetellaan seuraavilla erityisillä tavoilla:

— ruhot asetetaan erityisiin koukkuihin, takajalat auki tai ristissä;

— ruhojen päällä on vatsakalvo;

— olkapäiden ympärillä on kumilenkki, joka sitoo ruhon siististi;

— sisälmykset poistetaan.

Kun Agneau de Pauillac -liha asetetaan kaupan kokonaisena ruhona, se voidaan kuljetusta varten pakata kangaspussiin, jota kutsutaan stockinette-pussiksi.

Kun liha asetetaan kaupan kuluttajapakkauksessa, se pakataan tyhjiö- tai suojakaasupakkaukseen.

3.6 Tuotteen, johon rekisteröity nimi viittaa, merkintöjä koskevat erityiset säännöt

Merkinnöissä tulee näkyä:

— SMM-tuotteen nimi: ”Agneau de Pauillac”,

— Euroopan unionin SMM-tunnus,

— valvontaelimen nimi ja osoite.

4. Maantieteellisen alueen tarkka rajaus

Maantieteelliseen alue on Gironden departementti.

5. Yhteys maantieteelliseen alkuperään

Maantieteellisen alueen erityisyys

Maantieteellinen alue sijaitsee Lounais-Ranskassa Akvitanian alueella, ja se rajoittuu etelässä Pyreneiden vuoristoalueeseen, idässä keskusylänköön ja lännessä Atlantin valtamereen.

Gironden departementti sijaitsee Atlantin rannikolla.

Etelässä ja lännessä on metsäisiä ja kosteita alankoja, kun taas Gironden estuaarissa yhtyvien Garonne- ja Dordogne-jokien reunoilla maa on soraista ja terveempää.

Gironden alueella on tasaiset ilmasto-olosuhteet, jotka johtuvat alueen läheisyydessä olevista suurista vesimassoista, jotka toimivat tärkeänä lämmön tasaajana (Golf-virta). Alueella vallitsee leuto meri-ilmasto. Talvet ovat leutoja ja kosteita, kesät kuumia, kuivia ja aurinkoisia. Sateita tulee melko tasaisesti, ja ne ovat runsaampia talvisin. Vuotuinen keskimääräinen sademäärä on noin 900 millimetriä.

Kun tarkastellaan inhimillisiä tekijöitä, 1700-luvulla lammaskarjaa oli runsaasti Girondessa etenkin Médocin (departementin pohjoista osaa Atlantin ja Gironden estuaarin välissä) ja Entre-deux-Mersin alueilla (Garonne- ja Dordogne-joen välinen alue).

Gironde on kasvatusaluetta mutta myös laidunaluetta, jossa eläimet siirtyivät laiduntamaan alueelta toiselle. Médocin alueen lampaankasvattajat lähtevät joka syksy tulvien valtaamilta kosteilta mailta kuivemmille soramaille Gironden reuna-alueille, jossa maa on terveempää ja tuottaa runsaasti laidunruohoa, ja näin lampaankasvattajat säästyvät lampaiden liiallisilta kuolemilta, jotka talviaikaan ovat tavallisia. Myös Pyreneillä laiduntavat lampaat tulevat viettämään talven Entre-deux-Mersin alueelle tai departementin eteläosaan.

Alueelle kehittyneestä viininviljelystä huolimatta lammaskarjat liikkuvat yhä alueella vuodenaikojen mukaan. Viininviljelijät, jotka ovat huolissaan viljelyksistään, pyytävät jatkuvasti kasvattajilta, että lampaat lannoittaisivat niiden maan. Lampaankasvattajat pitävät karitsat kuitenkin lampolassa niiden teurastukseen saakka; karitsat ovat liian nuoria ja villejä seuratakseen emoaan viiniköynnösrivien välissä.

Keväällä, kun karjan on lähdettävä viljellyiltä mailta ja viinitarhoilta, jotka alkavat tuottaa satoa, ja koska matka vuorille liian nuorien karitsoiden kanssa on mahdoton toteuttaa, karitsat teurastetaan ja myydään paikan päällä. Tämän tavan vuoksi etenkin Bordeaux’n alueella on aina 1800-luvulta alkaen myyty runsaasti karitsanlihaa.

Tuotteen erityisyys

Agneau de Pauillac on vieroittamaton, korkeintaan 80 vuorokauden ikäinen karitsa, joka on kasvatettu emonsa huomassa ja jota on ruokittu pääasiassa emonmaidolla. Karitsa on kasvatettu lampolassa.

Agneau de Pauillac -lihan tunnusomaiset piirteet:

— vaalea väri,

— erittäin pehmeä koostumus,

— hienosyinen rakenne,

— vahva karitsan maku.

Agneau de Pauillac -lihan maine on syntynyt pitkän ajan kuluessa.

Syy-yhteys

Agneau de Pauillac -lihan yhteys maantieteelliseen alkuperään perustuu tunnettuun laatuun, joka syntyy tietystä kasvatustavasta ja tuotteen maineesta.

Agneau de Pauillac -lihan laatu syntyy karjan laiduntamiseen liittyvän tietotaidon myötä. Lampaat siirtyvät talvisin alueille, joilla ilma on leuto ja kostea ja joilla kasvaa runsaasti ruohoa.

Tänä päivänä kasvattajat eivät enää siirrä karjaa alueelta toiselle, mutta tuotantomenetelmä, jossa uuhet laiduntavat ja karitsat kasvavat emonsa huomassa, on pysynyt.

Agneau de Pauillac on vieroittamaton, korkeintaan 80 vuorokauden ikäinen karitsa, joka on kasvatettu emonsa huomassa ja jota on ruokittu pääasiassa emonmaidolla. Karitsat kasvavat lampolassa emonsa kanssa, ja ne saavat ravintonsa emonmaidosta koko 80 päivän ajan.

Karitsa elää emonsa kanssa yksinomaan lampolassa, mikä vähentää karitsan stressiä. Tämän vuoksi karitsan liha on pehmeää.

Agneau de Pauillac -lihan vaalea väri ja sen erityinen pehmeys ovat karitsan maitoon perustuvan ravinnon ja karitsan nuoren iän ansiota. Ruokinnassa ei käytetä rehua, mikä takaa lihan vaalean värin.

Agneau de Pauillac -lihan erityislaatuun kuuluu myös karitsan voimakas maku, joka syntyy painon ja iän suhteesta, jonka myötä lihaan saadaan voimakas mutta ei liian vahva maku. Viljapohjaisen lisäravinnon ansiosta karitsat ovat lihakkaita ja liha on voimakkaan makuista.

Agneau de Pauillac -karitsan liha eroaa maitokaritsojen lihasta värinsä ja voimakkaamman makunsa perusteella.

Agneau de Pauillac on tuote, jolla on ollut jo pitkään hyvä maine, kuten lukuisat asiakirjat osoittavat (esimerkiksi presidentti Loubet’n hänen majesteetilleen Englannin kuninkaalle 2. toukokuuta 1903 tarjoaman illallisen menu sekä se, että Larousse Gastronomique vuodelta 1938 kuvaili Agneau de Pauillacia ”täydellisimmäksi””vieroittamattomaksi ja laiduntamattomaksi juottokaritsaksi”).

Agneau de Pauillac -karitsan kasvatuksella on vuosisatojen taakse ulottuvat perinteet, joita kasvattajat ovat taitotiedollaan vaalineet. Nykyään sen asema on tunnustettu ja sitä pidetään karitsana, jonka maku ja aromi ovat erilaisia kuin raskastekoisella karitsalla ja maitotiloilla kasvatetulla juottokaritsalla.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://info.agriculture.gouv.fr/gedei/site/bo-agri/document_administratif-047ec294-20a8-4288-9942-b5c15034cf3d

(1) EUVL L 343, 14.12.2012, s. 1.